Ձիու թաթ

Ձիու թաթ (), սրունք թաթային հոդի այլաձևություն։ Լինում է բնածին (առաջնային պոլիոմիելիտի պատճառով) և ձեռքբերովի, որը սովորաբար զարգանում է մանկական պարալիչի, ոտնաթաթի հոդերի բորբոքային պրոցեսների, վնասվածքների հետևանքով։ Հաճախ  ձիու թաթ. համակցվում է ոտնաթաթի ներսադարձության (pes equinovarus) կամ դրսադարձության (pes equinovalgus) հետ։ Ձիու թաթի դեպքում ներբանը լինում է դեպի վեր բարձրացած, վնասված վերջույթը՝ կարճ, հյուսվածքները՝ ապաճած։

Ներբանի հենման մակերևույթը, որը համապատասխանում է նախագարշապարֆալանգային հոդերին, կոշտացած է, իսկ չհենման շրջանը հարթ է, նուրբ ու փափուկ։ խախտվում է ոտնաթաթի ոսկրերի բնականոն փոխհարաբերությունը, կրունկների ետին մասը բարձրանում է վեր, ոսկրը դուրս է գալիս վեգակրունկոսկրային հոդից ու պտտվում իր երկարաձիգ և ուղղաձիգ առանցքների շուրջը։ Առավել ծռվածքի ժամանակ հենարան է ծառայում նույնիսկ ոտնաթաթի առաջային հատվածի թիկնային մակերևույթը։

Բնածին  ձիու թաթի դեպքում կիրառվում է պահպանողական բուժում՝ երեխայի կյանքի առաջին իսկ շաբաթներից սկսած։ Եթե բուժումը դրական արդյունք չի տալիս, վիրահատում են (Զացեպինի մեթոդով)։ Ձեռքբերովի  ձիու թաթ. բուժելու համար վիրահատում են թաթի փափուկ հյուսվածքները, ոսկրահոդային ապարատը։